Exqrch/javanese-Komodo-pixelgpt huggingface dataset:
Bentuk, arsitektur, bahan, lan filosofi lan jinisipun gadhahi unik setunggal lan setunggalipun
Sajarah bab Joglo menika tasih kirang jelas dumugi sak menika
Nanging joglo menika dados tiron kagem damel candhi-candhi ing Jawi kados Prambanan lan Barabudhur
Joglo menika dados papan palenggahanipun tiyang sugih arta utawi ageng drajatipun
Mila ing jaman rumiyin joglo namung angsal digadhahi dening raja utawi priyayi
Nangung anggepan menika sampun luntur
Nanging tembung Joglo menika dicuplik saking kalih tembung inggih menika Tajug Loro (Juglo) kang artosipun kalih giri
Ing kabudayan Jawi giri menika gadhahi artos kang inggil lan suci
Tajug menika bentukipun kados kalih giri
Nangin sebatan Juglo menika dados Joglo
Joglo menika saderengipun didamel masyarakat kang inggil
Nanging ing jaman menika dados gedung kantor utawi papréntahan
Gendhèng joglo menika bentukipun tajug kang kados giri
Gendhèng joglo menika gabungan saking kalih gendhèng kang bentukipun segitiga kalawan bentuk gendhèng kang bentukipun trapésiyum
Gendhengipun gadhah kamiringan kang benten setunggal lan setunggalipun
Pucuk gendhèng menika wonten ing tengah kang dikelilingi kaliyan gendheng liyanipun
Joglo menika bentukipun persagi kang migunakaken sekawan saka ing tengahipun
Saka menika dipun arani saka guru
Saka kang cacahipun sekawan dados pralambang arah inggih menika ler, kilen, kidul, lan wètan
Saka guru menika nyangga blandar lan pengeret
Ing jaman samenika, wonten papan tambahan ing griya joglo menika
Griya menika gampil ditemukaken ing Ngayogyakarta
Joglo menika gampil sanget ditemahi ing Ngayogyakarta
Nanging wonten benten setunggal lan setunggalipun papan ing Ngayogyakarta piyambak
Kados dene griya joglo kang wonten ing Kuthagedhé
Nalika wonten ing Kuthagedhé menika kathah sanget nemahi joglo menika.
Joglo menika gadhah bentuk kang mboten wonten ing joglo sakliyanipun
Joglo Kuthagedhè menika nggadhahi bahu dhanyang
Bahu dhanyang menika gadhahi ukiran lan bentuk kang bénten tinimbang joglo sakliyanipun kang sampun wonten nalika Kuthagedhe menika dados kuthanegara Kraton Mataram ing abad kaping 16
Bahu dhanyang kanthi ukiran kang éndah menika dados kang bentenaken joglo Kuthagedhe
Nanging sabanjuripun Eropah mlebet ing Kuthagedhe, wonten joglo kuthagedhe kang gantos bahu dhanyang menika dados sangga saking wesi
Sangga wesi menika gadhah ukiran kang benten timbang bahu dhanyang
Nanging, mboten sedaya griya joglo menika migunakaken sangga wesi
Tasih kang wonten migunakaken bahu dhanyang
Ing Kuthagedhe sakmenika joglo mboten namung gadhahipun priyayi, nanging ugi masyarakat alit smapun gadhahi joglo
Joglo menika wonten tandha-tandhanipun kang béntenaken kaliyan griya liyanipun kados ing ngandhap punika
Joglo menika dibagi dados kalih perangan, inggih menika griya utama lan tambahan ing sisih kiwa tengen
Ing sisih utama menika wonten: Tambahan ing joglo menika wonten pinten pinten perangan inggih menika:
Langendriya Ngayogyakarta Langendriya Ngayogyakarta inggih punika drama beksan klasik gagrag Ngayogyakarta ingkang sumber cariyosipun saking "Serat Damarwulan"
Pacelathon ing Langendriya awujud tembang macapat, bènten kaliyan pacelathon ing ringgit tiyang ingkang ngginakaken pacelathon antawacana
Kawit 2016, Langendriya Ngayogyakarta resmi kaakèni déning Papréntahan Républik Indonésia minangka salah satunggaling Warisan Budaya Sanès Barang salebeting bab seni pagelaran
Langendriya Ngayogyakarta dipun ripta déning Pangèran Mangkubumi–yoganipun Sultan Hamengkubuwana VI–nalika warsa 1876
Mangkubumi–minangka lurah pangèran–ngripta Langendriya kanthi kajiwani saking tradhisi macapatan ing Dalem Mangkubumèn (sadèrèngipun ingaran Dalem Kadipatèn)
Nalika wulan Siyam, kagiyatan lantihan mbeksa ing Dalem Mangkubumèn dipun endheg, kagantos kaliyan kagiyatan macapatan
Sakawit, ingkang nembang macapat namung tiyang satunggal kémawon, nanging Purwadiningrat–yoganipun Mangkubumi–paring pamanggih murih ingkang nembang kawewahan satunggal tiyang malih utawi malah langkung kathah
Ingkang nembang ugi kados ta tiyang ingkang caturan saha nglakonaken paraga ing tembang macapat punika
Lajeng, tradhisi macapatan ing Dalem Mangkubumèn ingaran "mondrèngan" ingkang ateges "kathah"
Purwadiningrat tansah ngrembakakaken tradhisi mondrèngan mawi pitulung saking ramanipun
Salah satunggal tuwuh-rembakanipun inggih punika macapatanipun kawewahan ébahan mustaka kaliyan asta tur mèh sami kaliyan tiyang ingkang nembé mbeksa
Anggènipun mbeksa boten sami kaliyan ringgit tiyang ingkang ngadeg, nanging kanthi sikap jèngkèng, sukunipun nekuk dhengkulipun
Purwadiningrat lajeng gadhah pamanggih menawi tradhisi mondrèngan prayoginipun dipun damel dados pagelaran drama beksan
Mangkubumi nyuwun tulung dhumateng kangmasipun–Sultan Hamengkubuwana VII–supados pikantuk salinan "Serat Damarwulan" ingkang salajengipun dipun idini déning panjenenganipun
Mangkubumi milih "Serat Damarwulan" (1885) anggitanipun Radèn Ngabèhi Sélawinata supados cariyosipun bènten kaliyan cariyos ing ringgit tiyang ingkang asumber saking wiracarita Ramayana kaliyan Mahabharata saha asring ginelar ing Kraton Ngayogyakarta
Purwadiningrat mantha seratipun dados pitung lakon ingkang dumados saking "Jumenengan Nata Dèwi Kencanawungu", "Pejahipun Ranggalawé", "Gunjaran", "Pejahipun Ménak Jingga", "Damarwulan Jumeneng Nata", "Ratu Wandan Dhateng Majapait", kaliyan "Panji Wulung Dhateng Majapait"
Pagelaran Langendriya mbetahaken wekdal pinten-pinten jam ing saben lakonipun, pramila namung cuplikanipun kémawon ingkang dipun wedalaken
Layang éwahaning Purwadiningrat dados sumber cariyos Langendriya Ngayogyakarta saha ing tembé bakal ingaran Pakem Mangkubumèn
Ing tuwuh-rembakanipun, pagelaran Langendriya Ngayogyakarta mandheg ing warsa 1913
Sasampunipun 64 taun boten kagelar, ing warsa 1977, Yeyasan Siswa Among Beksa nembé nindakaken panalitèn tuwin kasil kanthi ngyasa malih drama beksan Langendriya Ngayogyakarta punika
Jumenengan Nata Dèwi Kencanawungu
Cariyos Langendriyan Ngayogyakarta asumber saking "Serat Damarwulan" ingkang papan cariyosipun wonten ing Majapait
Prabu Brawijaya peputri Dèwi Kencanawungu ingkang badhé dipun dadosaken minangka panerusing Majapait nalika panjenenganipun sampun mangkat
Nanging boten sedaya pangageng sarujuk kaliyan putusanipun, sawenèh pangageng boten sarujuk lajeng mbaléla
Sinaosa wonten ingkang boten sarujuk, Dèwi Kencanawungu tetep jumeneng nata dados ratuning Majapait ingkang dipun rawuhi déning para déwa, widadari, punggawa, pandhita, juru nujum, dhayang, manggung, biyada, kaliyan abdi bedhaya
Sampun setunggal wulan Ménak Jingga saking Praja Blambangan boten saba dhumateng Majapait
Piyambakipun namung hura-hura kaliyan wadyabalanipun tuwin badhé ngraman lumawan Majapait, nanging piyambakipun ugi kesengsem kaliyan Kencanawungu
Ménak Jingga tindak dhumateng Majapait, nuli ngutus Kotbuta kaliyan Katbuta ngintun layang lamaran dhumateng Kencanawungu, nanging dipun tulak.
Kalih carakanipun wangsul tur ingawasan wadyabala Majapait
Ménak Jingga lajeng dipun cariyosi kadadosan ing Majapait lan dipun tantang déning Layangséta, yoganipun Patih Majapait Logendèr
Ménak Jingga muring krungu kabar punika, lajeng nyerang Majapait
Paprangan ageng dumados antawising wadyabala Blambangan lumawan wadyabala Majapait
Wadyabala Blambangan ing pungkasanipun kalah, nuli mundur dhumateng Prabalingga
Nalika mundur, piyambakipun dipun kiter saha nglawan Patih Sindhura ingkang pungkasanipun Sindhura tilar donya
Ranggalawé inggih punika salah satunggal pangageng saking Tuban ingkang sarujuk menawi Dèwi Kencanawungu jumeneng nata
Ranggalawé ingkang nembé dugi Bangil dipun parani Layangséta kaliyan Layangkumitir saperlu ngaturi piyambakipun ngadhep Kencanawungu
Ranggalawé nyaguhi dhawuhing ratu
Ing Majapait, Kencanawungu ndhawuhi Ranggalawé mejahi Urubisma, nanging ing dalan piyambakipun prang lumawan wadyabala saking Jipang kaliyan Blambangan
Kalih gabungan wadyabalanipun dipun tumpes déning Ranggawalé, nanging piyambakipun ugi pejah ing paprangan
Patih Majapait Logendèr anggadhahi abdi aran Damarwulan ingkang ngopèni titihan ing Kepatihan
Logendèr kaliyan kalih larènipun ajeg ngala-ala Damarwulan, nanging satunggal putrinipun aran Anjasmara paring asih dhumateng Damarwulan
Layangséta ugi ngala-ala Damarwulan ing ngajengipun Kencanawungu, nanging piyambakipun boten mitadosi kojahipun Layangséta
Damarwulan lajeng ngadhep sang ratu, nuli dipun dhawuhi mejahi Ménak Jingga
Anjasmara boten purun menawi Damarwulan késah nindakaken dhawuhing sang ratu
Nalika Anjasmara tilem, Damarwulan meneng-meneng tindak dhumateng Blambangan
Bénjingipun Anjasmara bingung dipun tinggal Damarwulan
Piyambakipun lajeng nyusul madosi dhumateng Majapait
Ing Daha, Damarwulan dipun cegat déning Katbuta kaliyan Kotbuta saking Blambangan, nanging piyambakipun saged nglajengaken lampahipun kanthi pitulungan kalih réncangipun, inggih punika Sabdapalon kaliyan Nayagénggong
Dumugi ing Blambangan, Damarwulan mlebet mawi ajian panglémunan dhumateng Keputrèn, papan dununging garwa ampilipun Ménak Jingga
Dèwi Susilawati kaliyan Dèwi Sasmitaningrum kagèt katekanan Damarwulan tur kesengsem dhumateng piyambakipun
Ménak Jingga muring meruhi garwa ampilipun caturan kaliyan Damarwulan
Piyambakipun njotos Damarwulan ngantos semaput
Ménak Jingga ingkang taksih lungkrah saking paprangan mikir menawi Damarwulan sampun séda, lajeng lèrèn ing kasur sari
Kekalih garwa ampil Ménak Jingga nulungi Damarwulan ingkang kinira séda
Damarwulan lajeng tangled babagan karingkihaning Ménak Jingga, inggih punika pusaka wesi kuning
Kekalih garwa ampil wau lajeng mundhut pusakanipun.
Ménak Jingga ingkang nembé tilem dipun pejah déning Damarwulan kanthi satunggal serangan
Damarwulan kondur bali dhumateng Majapait, nanging dipun cegat déning Layangséta kaliyan Layangkumitir
Kekalihipun gadhah akal ala kagem ngrebut sirahipun Ménak Jingga minangka bukti pejahipun tiyang mbaléla punika
Kekalihipun dumugi ing Majapait ndhaku ingkang mejahi Ménak Jingga punika piyambakipun pribadi, nanging Kencanawungu boten mitadosi jalaran piyambakipun sampun pikantuk wangsit saking déwata ageng ngenani tiyang ingkang saged mejahi Ménak Jingga namung Damarwulan kémawon
Damarwulan ingkang nembé dugi mbekta buktinipun ingkang nentremaken manahipun Kencanawungu
Salajengipun, Damarwulan winisuda dados panggantosing Ménak Jingga saha piyambakipun dados garwanipun Kencanawungu, wondéné Dèwi Anjasmara ugi taksih dados garwanipun Damarwulan
Kajawi punika, kekalih garwa ampil Ménak Jingga, Dèwi Susilawati kaliyan Dèwi Sasmitaningrum, inggih dados garwanipun Damarwulan
Wondéné Layangséta, Layangkumitir, kaliyan wadyabala Ménak Jingga dipun apunteni klénta-klèntunipun
Kagem mèngeti kamimpanganing Majapait, para rawuh dipun aturi tuguran (melèk wengi) kaliyan hura-hura.
Sariswara Sariswara inggih punika cara mulang laré lumantar gabungan kagunan ingkang dumados saking lelagon, mbeksa, kaliyan cariyos
Cara mulang punika dipun ripta déning Ki Hadjar Déwantara kaliyan racakipun dipun anggé wonten ing Taman Siswa
Pasinaon ing Sariswara ngandharaken materinipun kanthi cara nyampuraken ébahan badan utawi mbeksa (wiraga), lelagon utawi cariyos (wirama), kaliyan pangrasa (wirasa)
Bab punika dipun anggé amrih swasana pasinaon dados nyenengaken para siswa
Ing bab wiraga, siswanipun sami mbeksa supados langkung bébas anggènipun sinau
Ing bab wirama, siswanipun sami nembang supados sumringah ing papan pasinaonipun
Wondéné ing bab wirasa, materinipun dipun andharaken lumantar pamanah, dados siswanipun ugi kedah nampi lumantar pamanahipun piyambak kanggé mangertosi bab ingkang becik kaliyan ingkang ala
Kajawi punika, cara mulang Sariswara saged dipun terapaken kanggé para siswa ingkang anggadhahi kabetahan mligi ingkang kangèlan nyumerepi materi ing pawiyatan limrah
Laré-laré mawi kabetahan mligi punika namung saged nampi kanthi sarana swanten, ébahan, kaliyan gambaran (visual)
Lelagonipun saged awujud tembang dolanan punapa déné macapat
Ing satunggaling pamulangan Sariswara ingkang dipun adani wonten ing Kemantrèn Mergangsan, Kitha Ngayogyakarta, pamulanganipun mbetahaken 90 tiyang ingkang dumados saking 36 guru, 36 siswa (tigang siswa saking 12 SD), 15 panabuh gamelan, kaliyan 3 wali
Para siswa ingkang nembang boten kedah salaras kaliyan iring-iringan gamelan utawi malah boten kairingan gamelan satunggal punapa, satemah para siswa langkung bébas anggènipun nembang tanpa nggatèkaken nada swantenipun
Pasinaon ingkang dipun wulangaken ngewrat piwulang basa, sajarah, kaliyan bebudèn
Ing jaman sapunika, para siswa, guru, kaliyan wali ngapalaken tuwin nembangaken tembang-tembang dolanan kados ta "Sepuran", "ABC", "Hanacaraka", "Ping-Para-Tambah-Suda", "Dolanan Angka", kaliyan "Jaranan" supados piyambakipun sami nyumerepi raos seneng sumringahipun para siswa utawi larénipun
Kagiyatan punika ugi kanggé ngasilaken raos kasarengan antawising laré–ibu–bapak kaliyan nuwuhaken raos saling anyengkuyung ing satunggal kulawarga
"Sepuran" pinilih dados salah satunggal tembang kanggé mindhakaken daya kreatif kaliyan inovatifipun laré
Para siswa maragakaken kados pundi lumampahing sepur kanthi baris ndèlèhaken asta ing pundhaking laré sanès sarta nembang manut alon-bantering sepuripun
Kok kok kok, jès jès jès..
Kok kok kok, jès jès jès Sepur langsir maju mundur, Sepur langsir maju mundur Trèt trèt trèt, trèt jengglèng..
Trèt trèt trèt, trèt jengglèng Jès jès jès jès jès jès kok..
Jès jès jès jès jès jès kok Jès jès jès jès jès jès kok Anggènipun mbeksa kaliyan nembang "Sepuran" punika anggadhahi pangaribawa tumrap laré-laré ing sawenèh aspèk, kados ta aspèk kognitif, èmosi, sosial, motorik, basa, kaliyan watek
Suraos aspèkipun inggih punika mikir amrih gerbong ngajeng kaliyan wingking boten ucul, boten nyalahaken prakanca kaliyan boten panik menawi gerbongipun ucul, nyengkuyung sesami supados sepuripun tansah aman, nata alon-bantering sepur mawi ébahan badan jumbuh kaliyan wiramanipun, ngapal kaliyan nyumerepi teges tembang dolanan ing basa Jawi saha niru ungeling sepur (onomatopé), kaliyan anggadhahi kawruh ngenani tepa salira kaliyan raos tanggung jawab
"Hanacaraka" pinilih dados salah satunggal tembang kanggé nepangaken aksara Carakan dhumateng para siswa supados saged maos kaliyan nyerat nganggé aksara Carakan
Pirantos ingkang kaanggé ing kagiyatanipun inggih punika 20 kertas karton ingkang saben kertasipun sineratan satunggal aksara Carakan, manut cacah kaliyan urut-urutaning aksara Carakan saking "ha" ngantos "nga"
Para siswa mbekta satunggal kertasipun lajeng nembang manut wirama kaliyan aksaranipun
Ha na ca ra ka, da ta sa wa la, pa dha ja ya nya, ma ga ba tha nga bali a n c r k f t s w l p d j y v m g b q z Anggènipun mbeksa kaliyan nembang "Hanacaraka" punika anggadhahi pangaribawa tumrap laré-laré ing sawenèh aspèk, kados ta aspèk kognitif, basa, kaliyan watek.
Suraos aspèkipun inggih punika kanggé nyinaoni kaliyan ngapalaken saben aksara ing aksara Carakan supados saged mangsuli pitakèning liyan, nyerat tembung-tembung basa Jawi nganggé aksara Carakan, nanem sikap amarsudi kaliyan sregep sinau
"Jaranan" pinilih dados salah satunggal tembang kanggé mindhakaken kaprigelan motorik
Nalika mbeksa beksan jaranan, para siswa prelu nyaimbangaken badanipun sabab anggènipun mbeksa kedah ngangkat suku tur gantos-gantosan anggènipun mlumpat antawising suku kiwa kaliyan suku tengen ingkang njalari badanipun pambeksa oyag-ayig
Jaranan jaranan jarané jaran tèji Sing nunggang Mas Ngabèhi, sing ngiring para mantri Jrèg jrèg nong jrèg jrèg gung srek esrek turut lurung Bug krincing gedebug krincing prok prok gedebug jedhèr Bug krincing gedebug krincing prok prok gedebug jedhèr Anggènipun mbeksa kaliyan nembang "Jaranan" punika anggadhahi pangaribawa tumrap laré-laré ing sawenèh aspèk, kados ta aspèk motorik, basa, sosial, kaliyan èmosi
Suraos aspèkipun inggih punika ngenani nata ébahan beksan kanggé kasaimbangan badan, nyumerepi pitembungan énggal basa Jawi ("jaran tèji", "mantri", "Mas Ngabèhi"), awor sesrawungan kaliyan siswa saking sekolah sanès, kaliyan karsa paring pangapunten dhumateng siswa sanès ingkang anggènipun mbeksa tubruk-tubrukan.
Jabar Juwès Jabar Juwés menika salah satunggaling kagunan kang ngrembaka ing Dhusun Tengahan, Dèsa Sendangagung, Kabupatèn Sléman, Daerah Istimèwa Ngayogyakarta
Kagunan menika medal ing taun 1962
Kagunan menika ngangkat cariyos Menak
Kagunan Jabar Juwès utawi jeberjuwes menika medal ing taun 1962
Nami kagunan menika nalika medal kapisan jabur
Kagunan menika medala amargi masyarakat sampun jeleh kaliyan Ringgit Tiyang, Kethoprak, lan Ringgit Golek
Nalika semanten, kelompok kagunan menika gadhahi penggalih menawi damel kagunan enggal
Bapak Darmo Suwito lan Bapak Harjo Suprapto (dhukuh ing Dhusun Tengahan) menika banjur gabungaken Ringgit Tiyang, Kethoprak, lan Ringgit Golek dados kagunan enggal kang naminipun Jabur kanthi tokoh dagelan Jeber lan Juwès
Amargi masyarakat remen kaliyan kagunan menika, kagunan Jabur menika digantos naminipun dados Jabar Juwès kang dicuplik saking kalih tokoh menika
Dumugi sakmenika, kagunan Jabar Juwès tasih wonten ing Tengahan
Namung wonten setunggal grup Jabar Juwès menika
Kagunan Jabur kanthi nami grup "Jeber Jues" kang didamel tanggal 4 Januari 1980 ing Dhusun Tengahan, Dèsa Sendangagung, Kabupatèn Sléman, Daerah Istimèwa Ngayogyakarta
Sanggar Seni "Jeber Jues" menika sampun kadaptar ing Kundha Kabudayan lan Wisata Kabupatèn Sléman tanggal 29 Desember 2016 kanthi angka 626/BUDPAR/2016
Kagunan Jabar Juwès menika ngangkat cariyos menak kang dipagelaraken
Cariyos menak menika sae kang digelar ing Ringgit Golek Menak, Ringgit Kulit Menak, Ringgit Tiyang Menak, utawi Jogèd Golek Menak kang sumberipun saking Serat Menak
Serat Menak menika sumberipun saking Kitab Qissa Emir Hamza inggih menika kasusastran Parsi nalika Sultan Harun Al Rasyid jumeneng nata ing taun 766-809 Masehi
Ing tlatah Melayu, kasusatran menika naminipun Hikayat Amir Hamzah
Miturut hikayat kasebat banjur digabung kaliyan Panji ing basa Jawi saengga dados Serat Menak
Ing Cariyos menak menika asma Arab menika dados Jawi, kados déné Omar bin Omayya dados Umarmaya, Baidul Zaman dados Iman Suwangsa, Unekir dados Dewi Adaninggar, Amir Hamzah dado Amir Ambyah, lan sak panunggalanipun
Serat Menak kang wonten dumugi menika inggih menika Serat Menak kang diripta dening Raden Ngabehi Yasadipura I lan Raden Ngabehi Yasadipura II (Radeng Ranggawarsita) pujangga saking Kraton Kasunanan Surakarta
Serat Menak menika nyariosaken bab Amir Ambyah utawi Wong Agung Jayengrana saking Mekah lan Prabu Nursiwan saking Medayin
Cariyos Menak menika kasusastran Jawi kang wonten Islam bab satria Amir Ambyah kang digubah saking kasusatran Melayu Hikayat Amir Hamzah
Cariyos Menak ing Indonesia, kususipun ing Jawi menika diripta dening Raden Ngabehi Yasadipura I saking Kraton Kasunanan Surakarta kang dhasaripun saking Serat Menak kang diripta dening Ki Carik Narawita kang caket kaliyan Hikayat Amir Hamzah
Cariyos menak menika sanadyan sampun digubah dening Raden Ngabehi Yasadipura I lan Yasadipura II nanging tasih mbetahaken pikiran supados saget selaras kaliyan kagunan kaliyan Jabar Juwès nalika dipagelaraken
Semanten ugi Jabar Juwès nalika magaleraken cariyos menak menika dicocokaken kaliyan budaya masyarakatipun
Lakon-lakon kang dipagelaraken ing Jabar Juwès inggih menika: Pemain
Jabar Juwès menika mbetahaken pemain lan sakliyanipun kangge ndukung pagelaran paling sekedhik 35 tiyang
Para pemain kasebat dados: Iringan.
Nalika wiwitan dumugi taun 1980, Jabar Juwès menika migunakaken iringan gamelan laras slèndro
Nanging sakmenika iringanipun migunkaken laras slèndro lan pèlog
Menika supados kathah jinisipun lan nututi jaman
Laras pelog digunakaken nalika acara guyonan kang arupa lelagon
Gamelan menika kadamel saking wesi lan kuningan
Gamelan menika wonten saron, saron penerus (peking), demung, bonang penerus, bonang barung, kempul, kendhang, keprak, lan kecrèk
Nanging, kadangkala gamelan menika namung migunakaken gamelan slendro mawon
Gendhing kang digunakaken nalika Jabar Juwès inggih menika: Urutan Pagelaran
Jabar Juwès menika migunakaken cariyos ringgit lakon menak
Obah menika niruaken saking ringgit golek
Pagelaran menika diwiwiti migunakaken gendhing pambuka supados masyarakat menika mangertos menawi ajeng wonten Jabar Juwès
Pagelaran menika saget dipecah dados kalih pérangan: Babagan kang wonten ing pagelaran menika antawisipun: Purwakaning cariyos menika dilakukaken dening dhalang
Nalika rumiyin jabar juwès menika saget 6-8 jam, nanging sakmenika miturut kabetahan
Jogedan kang digunakaken ing Jabar Juwès menika kacuplik saking cariyos menak
Obahing jejogetan menika wonten ulap-ulap, sembahan, kicat, trisik, jogetan, sabetan, jeblos, gapruk, lan sakpanunggalanipun
Jogetan menika kados ringgit tiyang kanthi bentuk tangan ngruji
Antawecana ing jabar juwès menika dados sarana kagem pawiyatan tumrap para penonton
Antawecana menika migunakaken basa Jawi Ngayogyakarta, sae menika Jawi Ngoko, Krama, utawi Krama Madya
Antawecana menika kados dene kang wonten ing kethoprak
Antawecana kang digunaken ing babagan gandrung kethoprak menika uga digunaken ing jabar juwès
Uga wonten antawecana kang dilakokaken dening dhalang arupa suluk, ada-ada, lan janturan
Nalika dagelan menika diwontenaken kaliyan antawecana Jabar lan Juwès migunakaken basa Jawa lan dipun selingi basa Indonesia uga basa manca saenngga lucu
Tata Busana dan Dandanan
Tata busana lan dandanan menika penting ing pagelaran
Tata busana lan dandanan menika saget nambah kiyat lakon cerita dados ala utawi becik
Semanten ugi ing jabar juwès
Ing jabar juwès menika wonten kalih jinis dandanan: Dandanan ing jabar juwès menika kados dene kang wonten ing kethoprak, ringgit golek, lan ringgit tiyang
Sampur ing jabar juwès menika digunakaken nalika obah joget kados: wiwir, jimpit, cathok, seblak, lan mande udet.
Piranti sakliyanipun inggih menika keris, panah, tumbak, pedang, lan tameng
Piranti kagem lakon inggih menika jatayu, barongan, lan sakpanunggalipun.
Keboan Aliyan Osing Keboan Aliyan Osing inggih punika tradhisi "unik" ingkang dipun wontenaken minangka srana kanggé kawilujengan désa lan wujud sukur atas panèn ingkang sampun dipun paringaken déning Gusti tumrap bebrayan Osing wonten ing Kabupatèn Banyuwangi, Propinsi Jawi Wétan
Ritual puniki rutin katindakaken saben taun sepisan saben wulan Muharram utawi Sura ing pananggalan Jawi, ingkang dipun cariyosaken wiwit abad kaping 18
Bebrayan Osing pitaya yèn ritual kasebat boten dipun tindakaken, bakal wonten pageblug ing désanipun
Wiwit taun 2016 saking Direktorat Jenderal Kebudayaan Bidang Warisan Budaya Takbenda Kementerian Pendidikan lan Kebudayaan Républik Indhonésia sampun netepaken tradhisi Keboan Aliyan Osing dados WBTB
Keboan Aliyan Osing dipun lampahaken déning tiyang jaler lema ingkang macak kados kebo, nganggé tudhung awujud sungu damelan lan nganggé kalung klinthing supados katingal kados kebo
Dhèwèkipun ugi blonyo awak kanthi cairan cemeng ingkang limrahipun kadamel saking lisah lan areng
Lajeng mlampah-mlampah kanthi narik luku ing pinggir margi désa kanthi kairing musik tradhisional Banyuwangi
Tampilan ritual kebo-keboan wonten ing kalurahan Aliyan, kapanéwon Ragajampi dipun wiwiti saking pageblug ("epidemi")
Inggih punika jinis sesakit ingkang gegirisi lan awrat pados jampinipun, amargi ingkang kénging énjing bakal pejah ing wanci siyang, yèn ketaman dalu bakal pejah ing wanci énjing lan sapiturutipun
Kawontenan ingkang nemen, sesepuh désa ingkang asmanipun Mbah Karti semèdi wonten ing punthuk
Salebeting semedi, tokoh ingkang dipepundhi puniki pikantuk ilham, wosipun warga dipun dhawuhi nindakaken ritual kebo-keboan lan ngluhuraken Dèwi Sri utawi tiyang ingkang kapitaya minangka simbul kamakmuran
Sewulan sadèrèngipun upacara adat kebo-keboan dipun wontenaken pamilihan ketua panitia déning sedaya warga dhusun satemah para anggota ugi saking warga dhusun
Sasampunipun ketua panitia kapilih, ketua panitia milih anggota miterat kaprigelanipun
Panitia anggagdhahi jejibahan kanggé nyawisaken sedaya kabutuhan upacara, nata upacara saking wiwitan ngantos pungkasan upacara
Kagiyatan salajengipun inggih punika damel gapura saking palawija
Padamelan gapura punika dipuntindakaken kanthi gugur gunung antawisipun warga désa
Saasanèsipun damel gapura saking palawija, ugi damel kréta Dewi Sri lan panggung
Gapura palawija mengku tegesi kasil panen ing bebrayan Osing saé